**E bine**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Că ne bîrfeşte lumea este bine.

Normal. Aproape excelent. Aşa e

când două drumuri mari se întretaie

vorbesc toate cărările vecine.

Dispreţuieşte-i dulce când murmură

sânt şi ei oameni, vor să comenteze,

lumea e un perete de proteze

înconjurând o bârfitoare gură.

Sântem un cuplu de celebritate,

Romeo-Julieta cu păţanii,

ei ne bârfesc, de mor de râs Balcanii,

dar să le mulţumim adânc de toate.

Şi-n murmurări, şi-n chicoteli confuze

eu te sărut, tăcerea mea, pe buze.